Polisieman geskiet toe hy rowers betrapFoto: SAPD, Facebook Lt.kol. Thulani Zwane, woordvoerder van die polisie, het gesê die beampte het omstreeks 05:55 in Hoofweg op pad werk toe geloop, en gesien hoe vyf verdagtes goedere uit ŉ motorhandelonderneming oorkant die straat wegdra. “ŉ Verdagte wit Mercedes-voertuig het met oop deure naby die motorhandelonderneming gestaan. Die polisiebeampte het nader gestap en toe die verdagtes hom sien, het hulle op hom losgebrand. Die polisiebeampte het teruggeskiet en die verdagtes het in hul wegkommotor gevlug,” het Zwane gesê. “Die beampte is in sy linkerhand gewond en na ŉ hospitaal geneem vir behandeling. Die verdagtes het met rekenaars van die motorhandelaar weggekom.” Zwane het gesê ŉ saak van poging tot moord en sakeroof word ondersoek. Genl.maj. Bhekinkosi Langa, die waarnemende provinsiale polisiekommissaris, het die polisiebeampte geloof vir sy dapper optrede en hom ŉ spoedige herstel toegewens. “Die verdagtes is nog op vrye voet, maar ons polisiebeamptes by die misdaadintelligensie-eenheid werk onverpoos om die boosdoeners vas te trek,” het hy gesê.